**Diasporas konsultatīvās padomes**

**SĒDES PROTOKOLS**

**Norises viet**a: Rīgā, 2023. gada 3. jūlijā

Klātienē Ārlietu ministrijā un

attālināti *Cisco* *Webex Meeting*  platformā

Sanāksme sākas: 14:00

**Sēdi vada:**

E.Gavele Padomes priekšsēdētāja

**Sēdē piedalās**:

M.Muižarājs Padomes priekšsēdētājas vietnieks

 Biedrības “Ar pasaules pieredzi Latvijā” pārstāvis

*Padomes locekļi:*

L. Megne Ārlietu ministrijas pārstāve

I. Siliņa Ekonomikas ministrijas pārstāve (*attālināti*)

S. Barks Iekšlietu ministrijas pārstāvis (*attālināti*)

V. Ernstsone Izglītības un zinātnes ministrijas pārstāve

I. Milzarāja Nacionālās elektronisko plašsaziņas līdzekļu padomes pārstāve

K. Kļukoviča Sabiedrības integrācijas fonda pārstāvis

J. Viļums Saeimas Ārlietu komisijas pārstāvis

I. Līdaka Saeimas Pilsonības, migrācijas un sabiedrības saliedētības

 komisijas pārstāvis

V. Antipova Organizācijas “Daugavas Vanagi” centrālās valdes pārstāve

 (*attālināti*)

P. Blumbergs Pasaules Brīvo latviešu apvienības valdes pārstāvis

M. Andersons Amerikas Latviešu apvienības pārstāvis

J. Krēsliņa Eiropas Latviešu apvienības pārstāve

S. Aguļēviča Latviešu apvienības Austrālijā un Jaunzēlandē pārstāve

F. Traugott Kristbergs Latviešu nacionālās apvienības Kanādā pārstāvis (*attālināti*)

I. Bērziņš Biedrības “Latviesi.com” pārstāvis

*Citi:*

I. Kalniņa Saeimas deputātu grupas sadarbībai ar diasporu vadītāja

Z. Vāgnere Kultūras ministrijas pārstāve

D. Jakaite Labklājības ministrijas pārstāvis (*attālināti*)

Z. Erts Vides aizsardzības un reģionālās attīstības ministrijas pārstāvis (*attālināti*)

A. Otomere Latviešu valodas aģentūras pārstāve

V. Hibšmane #esiLV pārstāve

I. Leitase Latviešu apvienības Austrālijā un Jaunzēlandē pārstāve

J. Andersons Pasaules Brīvo latviešu apvienības pārstāvis

R. Eglītis Pasaules Brīvo latviešu apvienības pārstāvis

J. Skrebels Eiropas Latviešu Jauniešu Biedrība-Eiropas Jaunieši

I. Mieriņa Latvijas Universitātes Diasporas un migrācijas pētījumu centra

 pārstāve

I. Libeka Latviešu apvienības Austrālijā un Jaunzēlandē pārstāve

T. Pāvils Ārlietu ministrija

M. Klindžāns Ārlietu ministrija

*Sēdes publiskā tiešraide tiek nodrošināta Ārlietu ministrijas mājas lapā un Facebook (Diaspora LV) tīklā.*

**Darba kārtība:**

1. DKP priekšsēdētājas E. Gaveles uzruna.
2. DKP Diasporas mediju darba grupas ziņojums par paveikto (ziņo Indulis Bērziņš)
3. DKP Remigrācijas koordinācijas darba grupas ziņojums par paveikto (ziņo Miks Muižarājs)
4. DKP Latviešu valodas un izglītības darba grupas ziņojums par paveikto (ziņo DKP priekšsēdētāja Aira Priedīte)
5. Ziņojums par Plāna darbam ar diasporu 2024. - 2026. gadam izstrādi un citām aktualitātēm (ziņo DKP priekšsēdētāja Elita Gavele).
6. DKP priekšsēdētāja vietnieka vēlēšanas.
7. Dažādi.
8. **DKP priekšsēdētājas E. Gaveles uzruna**

**E. Gavele** atklāj Diasporas konsultatīvās padomes (turpmāk – DKP) otro 2023. gada sēdi, kura pamatā notiek klātienē (ar iespēju piedalīties attālināti). Vēstniece izsaka pateicību par lielo DKP biedru pārstāvību, kā arī pauž gandarījumu par lielo interesi, kas ir no diasporu pārstāvošo aktīvo biedru, kā arī mediju un citu diasporas jautājumos ieinteresēto cilvēku vidus. Dalībnieki tiek iepazīstināti ar uzdevumu un pasākumu loku, kas šobrīd ir gan Ārlietu ministrijas (turpmāk – ĀM) dienaskārtībā, gan DKP un visas diasporas interešu lokā – tai skaitā, pirms dažām dienām notikušais Vispasaules latviešu zinātnieku kongress, 5. jūlijā plānotie Pasaules latviešu ekonomikas un inovāciju forums (turpmāk – PLEIF) un Starptautiskajās organizācijās strādājošo Latvijas ekspertu 2. forums, pulcējot diasporas pārstāvjus no vismaz 25 valstīm, kā arī šobrīd notiekošie Dziesmu un deju svētki un citi. E. Gavele īsi iepazīstināja ar tuvāko pāris mēnešu darba plāniem, tai skaitā, augustā plānoto tikšanos ar Nacionālā kino centra pārstāvjiem, lai diasporā dzīvojošajiem latviešiem rastu piekļuvi Latvijas filmu arhīvam [www.filmas.lv](http://www.filmas.lv)

Kā galveno un ļoti būtisko uzdevumu E. Gavele izcēla Plāna darbam ar diasporu 2024. – 2026. gadam (turpmāk – Plāns) izstrādi līdz šī gada oktobrim. Šobrīd notiek intensīvs darbs ar visām iesaistītajām pusēm, koordinējot to atbildībā esošo jomu un uzdevumu plānošanu un iestrādi Plānā. Tāpat, ĀM ir pieprasījusi nelielu budžeta pieaugumu projektu līdzfinansēšanai.

Vēstniece arī informēja, ka visticamāk nākamais PLEIF norisināsies 2025. gadā, taču 2024. gadā Ārlietu ministrija organizēs ļoti fokusētas un praktiskas ‘biznesa brokastis’ mērķtiecīgi izvēlētās diasporas mītnes zemēs, kurās ir liela un aktīva diasporas un kurās Latvijas pārstāvji (tai skaitā, Latvijas banka, Latvijas Investīciju un attīstības aģentūra, Pasaules Brīvo latviešu apvienība, Ekonomikas ministrija) veidos diskusiju ar diasporas aktīvajiem pārstāvjiem.

1. **DKP Diasporas mediju darba grupas ziņojums par paveikto (ziņo Indulis Bērziņš).**

**I. Bērziņš** izsaka gandarījumu par iespēju būt daļai no DKP, kā arī pateicību Diasporas likuma izstrādātājiem par diasporas mediju lomu būt par daļu no Latvijas informatīvās telpas. I. Bērziņs pauž, ka diasporas mediji projektu konkursos saskaras ar neproporcionāli mazu pieejamo finansējumu, mazinot to konkurētspēju informatīvajā telpā. I. Bērziņš min, ka pēdējos gados, pateicoties vēstnieces I. Gaveles darbam, pieejamais finansējuma apjoms diasporas medijiem ir palielinājies, taču būtu jāturpina darbs pie turpmāka palielinājuma. DKP Diasporas mediju darba grupa aicina Kultūras ministriju un citas par šo jautājuma lemšanu atbildīgās valsts institūcijas 2024. gadā “Reģionālo, vietējo un diasporas mediju atbalsta programmā” paredzēt diasporas medijiem vienādas iespējas ar Latvijas reģionālajiem medijiem, saņemot atbalstu līdz 50 000 Eiro vienam mediju projektam oriģinālsatura veidošanai un palielināt kopēju finansējumu diasporas medijiem līdz 150 000 Eiro.

Turpmākajā darbā, tai skaitā, tiekoties ar valsts amatpersonām, DKP Diasporas mediju darba grupa vēlas uzsvērt:

* diasporas mediju lomu un to nozīmību krīzes stundā (‘x’ stundā)’, ņemot vērā tādus apstākļus kā to, ka šīs nozares strādājošie atrodas ārpus Latvijas un arī diasporas medijiem nepieciešamā infrastruktūra ir ārvalstīs, un tam var būt būtiska nozīme apdraudējumu gadījumā;
* nepieciešamību papildināt publisko konkursu izsludināšanas/izziņošanas nosacījumus, kuros pietrūkst šīs informācijas nonākšanas līdz diasporas medijiem (šinī gadījumā kā pozitīvais piemērs tiek minēta Latvijas Investīciju un attīstības aģentūra (turpmāk - LIIA) ar tās ‘vēstnešu programmu’ un citām aktivitātēm);
* nepieciešamību iekļaut atbalstu ne tikai Latvijā izdotās drukātās preses izplatīšanai (I. Bērziņš min, ka šī brīža subsīdijas sasniedz 5. milj. EUR), bet arī diasporas izdotajiem izdevumiem.

Noslēgumā diasporas mediju darba grupas paustajām aktualitātēm atbalstu klātienē pauž **V. Hibšmane**, kas pārstāv organizāciju #ESI.LV.

1. **DKP Remigrācijas koordinācijas darba grupas ziņojums par paveikto (ziņo Miks Muižarājs)**

**M. Muižarājs** informē, ka darba grupas galvenie uzdevumi izriet no nacionālā mērogā esošajām prioritātēm, kā darbaspēka trūkums, kas ir ilgstoši diskutēts jautājums. Šobrīd aktualitāte ir Informatīvais ziņojuma par remigrācijas atbalsta programmas uzņēmējdarbības jomā apstiprināšana, kuras dizainā un uzbūvē savu ieguldījumu devusi arī DKP Remigrācijas koordinācijasdarba grupa un M. Muižarājs izsaka pateicību visām nevalstiskajām organizācijām par vērtīgiem ieteikumiem, strādājot ar šiem jautājumiem. Šī konkrētā uzņēmējdarbības atbalsta programma ir Vides Aizsardzības un reģionālās attīstības ministrijas (turpmāk – VARAM) atbildībā esoša programma, kas nav bijusi iedzīvināta jau 2 gadus, taču jau šogad, gada otrajā pusē tā varētu beidzot tikt ieviesta praktiski. Programma paredz līdzfinansējuma pašvaldību realizētiem grantiem uzņēmējdarbības atbalstam. Darba grupa ir turpinājusi diskusijas arī par jautājumiem, kas skar Sabiedrības Integrācijas fonda (turpmāk – SIF) padomes prioritātes un pauž viedokli, ka informācijas par latviešu valodas apmācību iespējām ir ļoti sadrumstalota, tāpēc SIF padome esot vienojusies veidot vienotu latviešu valodas programmu plašam interesentu lokam (t. sk. diaspora, bēgļiem no Ukrainas, trešo valstu iedzīvotājiem, ārvalstnieki u.c.). Vienota programma veicinātu finansējuma koncentrēšanu vienā vietā, lai veiksmīgāk realizētu latviešu valodas apmācību kopumā un aktīvāk domātu arī par sertifikācijas iespējām šajā jomā.

M. Muižarājs izsaka pateicību par darbu, kas norit pie Plāna izstrādes, aicinot iekļaut remigrācijas aktuālos jautājumus plāna saturiskajā daļā.

**E. Gavele** papildus informē, ka šobrīd:

* VARAM ir iesniegusi 540 000 EUR papildus finansējuma pieprasījumu 2024.-2026.gada politikas prioritārajos pasākumos, lai 54 reģionos plānotu pasākumus remigrācijas veicināšanai mazāk finanšu ietilpīgu projektu formā.
* Ekonomikas ministrijas nākusi klajā ar iniciatīvu Cilvēkkapitāla attīstības stratēģijas 2024. – 2030. gadam izstrādi un vēstniece informē par viņas dalību stratēģijas sagatavošanas pirmajā sanāksmē, tās laikā uzsverot diasporas nozīmi šo jautājumu risināšanā.

**I. Mieriņa** attālināti uzdod jautājumu par pieredzes apmaiņu starp pašvaldībām, kas skar remigrantu piesaisti, uz ko E. Gavele informē, ka par apjomīgo pētījumu šajā jomā ir tikusies ar Latvijas Pašvaldību savienības priekšsēdētāju un ir panākta vienošanas par E. Gaveles dalību pirmajā sanāksmē rudenī ar visiem pašvaldību vadītājiem, lai aktualizētu remigrācijas jautājumus, kā arī informē dalībniekus par realizēto iniciatīvu, ka šā gada PLEIF ir iekļauta paneļdiskusija, tai skaitā ar I. Mieriņas dalību, lai demonstrētu un diskutētu par pozitīvajiem remigrācijas piemēriem un praksēm pašvaldībās.

**M. Muižarājs** izceļ nacionālos remigrācijas kontaktpunktus kā iespējamo vērtīgo pienesumu pašvaldību koordinēšanā par remigrācijas jautājumiem.

Sēdē tiek sniegta atbilde uz **V. Hibšmanes** jautājumu par ārvalstu grādu atzīšanu norādot, ka Augstākās izglītības likumā šis jautājums ir iestrādāts un atbildīgo institūciju līmenī šobrīd tiek strādāts pie maksimāli ātras ārzemēs iegūto augstskolu diplomu atzīšanas sistēmas.

Atbildot uz **I. Līdakas** jautājumu par reģionālo koordinatoru finansējumu, **E. Gavele** informē, ka finansējums ir arī nākamajiem trim gadiem šis finansējums paredzēts VARAM budžeta bāzē.

1. **DKP Latviešu valodas un izglītības darba grupas ziņojums par paveikto (ziņo DKP priekšsēdētāja Aira Priedīte)**

**A. Priedīte** informē, ka darbs uzsākts tikai 13. februārī, taču jau šobrīd ir pievienojušās pietiekami daudz organizācijas un paplašinātās sēdes ir ļoti plaši apmeklētas. A. Priedīte uzsver, ka šobrīd kā prioritātes ir izvirzītas trīs tēmas:

* mītņu valstu skolās iegūtā latviešu valodas apmācība Latvijā netiek atzīta; darbs notiek ar Izglītības un zinātnes ministriju un Latviešu valodas aģentūru, lai identificētu risinājumus, kā mācības un eksāmenus ārvalstu skolās pielāgot Latvijas prasībām, lai veicinātu to atzīšanu Latvijas izglītības sistēmas ietvarā;
* daudzi bēru papildus mītņu zemēs iegūstamajai izglītībai, attālināti iegūst arī Latvijas vispārējo izglītību, kas nozīmē, ka virkne priekšmetu tiek apgūti dubultā, nevajadzīgi pārslogojot bērnus. A. Priedīte min Lietuvas piemēru, kur bērniem iegūstot izglītību divās valstīs (gan dzīvesvietā - bērnu mītnes zemē, gan attālināti pēc Lietuvas izglītības standarta), Lietuvas skolu prasībās tiek ietverta tikai lietuviešu valodas, vēstures un ģeogrāfijas apguve. Lai smeltos lietuviešu pieredzi, DKP Latviešu valodas un izglītības darba grupas pārstāvji rudenī tiksies ar Lietuvas izglītības sistēmas pārstāvjiem;
* digitālās ceļa kartes izstrāde latviešu valodas apguvei, kas būtu caurskatāms un pieejams visaptverošs resurss jebkurai institūcijai vai informācijas avotam tiešsaistē.

A. Priedīte izsaka pateicību visiem darba grupā iesaistītajiem, īpaši Izglītības un zinātnes ministrijas un Latviešu valodas aģentūras pārstāvjiem.

Attiecībā uz latviešu valodas apguves jautājumu, **E. Gavele** kā vienu no jau uzsāktajiem uzdevumiem min arī Latvijas diasporas jauniešu iespēju paplašināšanu studijām Latvijas augstskolās, ko tiešā veidā ietekmē jautājums par vienoto latviešu valodas eksāmenu (vai ārvalstīs kārtoto eksāmenu atzīšana). Vēstniece ir uzsākusi sarunas ar Latvijas augstskolu pārstāvjiem par iespējām, kādas varētu tikt radītas šiem jauniešiem, piemēram studiju sākumā atvieglojot mācības bilingvāli - angļu un latviešu valodās vai tml. Šajā sakarā vēstniece izcēla arī LU DMPC un I. Mieriņas veiktā pētījuma par diasporas jauniešu iespējām studēt Latvijas augstskolās lietderību.

**\* Ārlietu ministra Edgara Rinkēviča uzruna**

15.00 DKP sēdi uz brīdi klātienē apmeklēja ārlietu ministrs **E. Rinkēvičš**, kurš izteica gandarījumu par produktīvo sadarbību starp Ārlietu ministriju un diasporas organizācijām un iespēju apmeklēt diasporu visos kontinentos. Ministrs izteica pateicību E. Gavelei par diasporas jautājumu koordinēšanu jau trīs gadu garumā, kā arī iepriekšējiem vēstniekiem par viņu ieguldījumu sadarbības izveidē un nostiprināšanā, kā arī pateicās ikvienai diasporas organizācijai un apliecināja gatavību turpmākajai ciešai diskusijai un sadarbībai citā kapacitātē, kā Valsts prezidentam.

**\* Saeimas deputātu grupa sadarbībai ar diasporu (Irmas Kalniņas uzruna)**

DKP sēdē vārds tika dots Saeimas deputātu grupas sadarbībai ar diasporu vadītājai **I. Kalniņai**, kura iepazīstināja ar deputātu grupas ideju un mērķiem. I. Klaniņa apliecināja šobrīd risināto DKP jautājumu aktualitāti, tai skaitā, par informācijas pieejamības angļu valodā studēt gribošajiem diasporas jauniešiem, kā arī darba iespējām Latvijā nepieciešamību. I. Kalniņa apliecināja nodomu turpināt ļoti ciešu sadarbību ar vēstnieci E. Gaveli un DKP.

1. **DKP priekšsēdētāja vietnieka vēlēšanas.**

**E. Gavele** informēja, ka 2023. gada 16. jūlijā Mikam Muižarājam beidzas līdzšinējais pilnvaru termiņš DKP priekšsēdētāja vietnieka amatā. Līdz DKP sēdei nav saņemti citu kandidatūru pieteikumi, līdz ar to E. Gavele uzrunāja sēdes dalībniekus izvirzīt iespējamos kandidātus. Ņemot vērā, ka citas kandidatūras netika pieteiktas, M. Muižarājs ar visu klātesošo DKP biedru balsīm apstiprināts DKP priekšsēdētāja vietnieka amatā uz vienu gadu.

Ņemot vērā intensīvo darba apjomu un uzdevumus darbā ar diasporu, E. Gavele uzsver, ka plānojot DKP nolikuma uzlabojumu iestrādi, būtu nepieciešams domāt par divu vai pat trīs DKP priekšsēdētāja vietnieku nepieciešamību, kas ļautu ar vēl lielāku intensitāti risināt aktuālos jautājumus un organizēt nepieciešamās diskusijas. **M. Muižarājs** iedrošināja jebkuru, kurš vēlētos aktīvi līdzdarboties, pieteikties un ieņemt šo amatu.

1. **Ziņojums par Plāna darbam ar diasporu 2024. - 2026. gadam izstrādi un citām aktualitātēm (ziņo DKP priekšsēdētāja Elita Gavele).**

**E. Gavele** izklāstīja Plāna darbam ar diasporu 2024.-2026. gadam izstrādes gaitu, paskaidrojot, ka atbilstoši valsts budžeta plānošanas ietvaram šobrīd ir iezīmētas plāna aktivitātes atbilstoši Diasporas likumā noteiktajiem četriem virzieniem, kā arī tam nepieciešamais budžets atbilstoši visu atbildīgo iestāžu iesniegtajai informācijai. Vēstniece pateicās Kultūras ministrijai, Izglītības un zinātnes ministrijai, Latviešu valodas aģentūrai, pārējām valsts institūcijām un īpaši visām diasporas organizācijām par viņu jau līdzšinējo ieguldījumu Plāna izstrādē. Kā tuvāko trīs mēnešu uzdevumu, vēstniece minēja intensīvo darbu, kas notiks, lai Plānā iestrādātu redzējumu/vīziju, ko mēs vēlamies panākt diasporas jomā.

Atvērtās diskusijas ietvarā, kā pirmā izteicās **S. Aguļēviča**, kura akcentējot dažādās pieredzes un nepieciešamības katrā no diasporas valstīm, iezīmēja latviešu valodas apmācības jauniešiem aktualitāti, kā arī nepieciešamību pēc skolotāju izglītības programmu, kas ietvertu klātienes mācības, skolotāju Austrālijā nevēlēšanos strādāt attālināti un nepieciešamību pēc latviešu valodas metodiķu darbu ar skolotājiem Austrālijā uz vietas. Atbildot uz S. Aguļēvičas rosinātajiem jautājumiem, Latviešu valodas aģentūras pārstāve **A. Otomere** izskaidroja, ka visu ar izglītību un latviešu valodu saistītie jautājumi un diasporas vajadzības tiek risināti ciešā sadarbībā ar PBLA un ELA, īpaši paļaujoties uz PBLA izglītības referentiem katrā valstī un PBLA Izglītības padomi; šādā veidā individuāli diasporas projektu pieprasījumi tiek izskatīti kopējā kontekstā ar citu valstu vajadzībām un projektiem, salāgojot aktualitātes ar izmaksām un pieejamajiem budžeta līdzekļiem. **R. Eglītis**, **I. Leitase** un diskusijas dalībnieku vairums skaidroja nepieciešamību ikvienu projektu izvērtēt šādā salīdzinājumā ar kopējo nepieciešamību grozu un izmaksu salāgojumu ar ieguvumiem. Klātesošie arī dalījās pieredzē par attālināto apmācību pozitīvo pienesumu, ieguvumiem un atsaucību no iesaistītajām pusēm (gan bērnu, gan pieaugušo, gan skolotāju metodisko mācību ietvaros). **V. Ernstsone** un **A. Otomere** papildināja diskusiju par izstrādātajām un pieejamajām digitālo apmācību, tai skaitā, skolotājiem, pieejamību, arī strādājot lingvistiski neviendabīgā vidē dažāda līmeņa bērniem. **I. Līdaka** rosināja, ka risinājumiem būtu jābūt abu veidu – gan klātienes, kas veicina kopā būšanu un ir motivējoši, gan attālināti - digitālajā vidē.

P. Blumbergs norādīja uz pozitīvo pieredzi ASV, kur pēc-pandēmijas laikā klātienes skolu popularitāte nav mazinājusies. **I. Leitase** iezīmēja digitālo risinājumu ieguvumus un izteica vēlmi pēc vairāk skolotāju pieejamības *ClassFlow* grupu skaita palielināšanai, bērnu līmeņu / vecumu izdalīšanu, kas paaugstinātu šo apmācību efektivitāti.

Turpinot diskusijas par Plānu, **E. Gavele** vēlreiz akcentēja nepieciešamību par visām aktualitātēm, neskaidrībām un ierosinājumiem diskutēt tieši DKP ietvaros, jo tas ir šīs padomes tiešais uzdevums un ik reizi DKP sēdes kalpo par vienojošo platformu šādām diskusijām, lai kopīgi rastu veiksmīgāko risinājumu visu diasporas vajadzību apmierināšanai.

**J. Krēsliņa** pauda viedokli, ka Diasporas likuma iezīmēto četru virzienu ietvaros ir ļoti daudz vajadzību un plānoto aktivitāšu, līdz ar to Plāna ietvars veidojas sadrumstalots un aicināja kopīgi atrast pareizo formu, lai veidotu vienotu vīziju, kā arī vienu vai vairākus mērķus un no tā - stratēģiju (šāda stratēģijas varētu būt viena vai vairāku Plānu termiņam). J. Krēsliņa norādīja uz nepieciešamību pēc Plāna darbam ar diasporu 2021.-2023. gadam nodrošināt tā izvērtējumu.

Vēstniece **E. Gavele**, atbalstot paustos rosinājumus, paskaidroja šā brīža Plāna izstrādes soļu secību, ņemot vērā budžeta plānošanas kalendāro laiku. Ņemot vērā, ka šobrīd tiek strādāts pie sasniedzamo rezultātu, mērķu formulējumiem un redzējuma, izejot no jau sasniegtajiem rezultātiem, kā arī domājot par to, ko ar šo Plānu būtu vēlme sasniegt, E. Gavele uzrunāja aktīvos diasporu organizāciju pārstāvjus līdzdarboties šīs vīzijas formulēšanā, jo tam ir laiks tuvākos 3 mēnešus, lai septembra beigās / oktobra sākumā jau būtu iezīmēta Plāna pilns saturiskais ietvars, ko virzīt tālāk apstiprināšanai. E. Gavele rosināja pieturēties pie Diasporas likumā noteiktā ietvara un strukturēt šo darbu jau noteiktajos četros rīcības virzienos.

Uz **M. Muižarāja** jautājumu Saeimas deputātiem attiecībā uz budžeta finansējuma piešķiršanu diasporas politikas īstenošanai, **I. Līdaka** aicināja nākt ar skaidrām noteiktām vajadzībām un atbilstošiem nepieciešamajiem finanšu aprēķiniem, lai deputāti spētu pienācīgi sagatavoties, rosināt diskusijas Saeimas komisiju darba kārtībās un aizstāvēt konkrētas vajadzības. **I. Kalniņa** aicināja diasporas pārstāvjus sniegt šādus ierosinājumus, lai likumdevēja pārstāvji varētu tos tālāk atbalstīt. **J. Viļums** norādīja, ka kopumā ministriju iesniegtie budžeta pieprasījumi tiek atbalstīti no koalīcijas puses un gadījumos, kad kādām vajadzībām šie līdzekļi ir nepietiekoši, deputāti konkrētajās komisijās tad var attiecīgi diskutēt par to atbalstīšanu vai neatbalstīšanu.

Uz **J. Krēsliņas** jautājumu par Plānā neiekļautām aktivitātēm attiecībā uz valsts aizsardzības dienestu, kā arī pašvaldību vēlēšanām, **E. Gavele** paskaidroja, ka visām iesaistītajām pusēm tika lūgts iesūtīt to atbildībā esošās aktivitātes, ko būtu nepieciešams iekļaut Plānā, taču šādas divas minētās aktivitātes nedz Aizsardzības ministrija, nedz Centrālā vēlēšanu komisija nav virzījusi. E. Gavele pauda viedokli, ka valsts aizsardzības dienesta jautājumi attiecībā uz diasporas jauniešiem būtu aktualizējami jau šobrīd, jo laika līdz 2027. gadam, kad arī diasporas jaunieši, LV piederīgie varētu tika iesaukti Latvijas armijā, nav palicis daudz.

**P. Blumbergs** informēja par 5. jūlijā plānoto PLEIF, kurā dalībai reģistrējušies jau vairāk kā 600 dalībnieku, no kuriem vismaz viena trešdaļa ir ārvalstu viesi. Forumam ir apstiprināts plašs paneļdiskusiju vadītāju un dalībnieku saraksts gan no ārvalstīm, gan no Latvijas, tai skaitā ierasti ļoti grūti sasniedzami prominenti diskusiju dalībnieki. Pasākumu atklās valsts augstākās amatpersonas. Lai salāgotu šādu resursu ietilpīga foruma lietderību un kvalitatīvu sagatavošanu, P. Blumbergs pozitīvi novērtēja to organizēšanu ik pēc diviem gadiem un pamīšu organizējot vairākas ‘biznesa brokastis’ diasporas mītnes zemēs.

**M. Andersons** sniedza informāciju par *Spotligh Latvia*, kas norisināsies 20. un 21. septembrī Bostonā. Šī gada pasākumā plānota valsts prezidenta un ekonomikas ministres dalība un pasākuma galvenās tēmas būs biomedicīna, bioekonomika, farmaceitiskā pētniecība un cilvēkresursi. Pasākuma dienaskārtības un reģistrācijas pieejama https://latvianchamber.com/.

**J. Skrebelis** lūdza vārdu, lai atgādinātu, ka ne visi DKP biedri ir vienādās pozīcijās esošajā diskusijā, jo diasporas organizācijas savu līdzdarbību īsteno uz brīvprātības principa - brīvajā laikā papildus no saviem tiešajiem darbiem un novērtētu, ka tas kopējā dialogā netiktu aizmirsts. Vēstniece **E. Gavele** sirsnīgi pateicās ikvienam no aktīvajiem diasporas organizāciju biedriem, kas velta savu laiku, savas zināšanas un cieši sadarbojas gan DKP sēžu laikā, gan DKP darba grupu ietvaros, gan ik dienu strādājot ar diasporai svarīgajiem jautājumiem un to ikviens apzinās un ļoti augstu novērtē. Vēstniece apliecināja Ārlietu ministrijas lielo pateicību par šo ieguldījumu un sadarbību, kas vērsta uz vienu kopīgu mērķi diasporas atbalstam un Latvijas izaugsmei un sirsnīgi aicina arī turpmāk nākt no pašas diasporas vidus ar impulsiem un aktualitātēm, lai Ārlietu ministrija un ikviena valsts pārvaldes institūcijas varētu pēc iespējas precīzāk un efektīvāk reaģēt uz visām vajadzībām, kas vislabāk ir zināmas tieši pašai diasporai, bet labākos risinājumu varam rast tikai strādājot cieši kopā.

**E. Gavele** izsaka pateicību visiem DKP aktīvajiem biedriem. Sēde tiek slēgta! Uz tikšanos **nākamajā, 2023. gada 29. septembra DKP sēdē pulksten 14.00!**

Sēdi slēdz 16:20

DKP priekšsēdētaja un sēdes vadītāja E. Gavele

Protokolēja: M. Klindžāns